Kartilago

Kartilago estas fortika, elasta, fleksebla histo. Kartilago apartenas al la grupo de kunliga histo (aŭ konektiva, subtena histo).

Kiel kutime por kunligaj histoj, ankaŭ kartilago konsistas el ĉeloj ĉirkaŭataj de interĉela substanco.
La kartilago-ĉeloj estas "kondrocitoj", ili estas globformaj kaj enhavas multan akvon, grason kaj glikogenon. La interĉela substanco enhavas ĝis 70% da akvo.

Pro sia elasteco kartilago troviĝas ĉe la artikoj inter la ostoj kaj tie servas kvazaŭ skusorbilo.
En kartilago malmultas nervoj, tiel la histo mem estas preskaŭ dolor-imuna. Ankaŭ malmultas angioj, tiel kartilago estas histo kun tre malrapida metabolo kaj tiel ĝi nur tre malrapide regeneriĝas post ia damaĝo.

En la homa organismo kartilago aperas en multaj lokoj:
 artikoj inter la ostoj
 intervertebraj diskoj
 menisko
 spirorganoj, aparte la traĥeo (spirtubo), la laringo, voĉkordoj kaj epigloto kaj la bronkoj
 nazo
 ekstera orelo

 Vidu ankaŭ 
 Aĥondroplazio
 Ostologio
 Kartilagaj fiŝoj
 Ĥondrocito
 Ĥondrosteoj
 Sinovia likvo

Kategorio:Histoj
Kategorio:Skeleta sistemo